**Løsninger til kapitel 7: Internationalt samarbejde**

**7.1**

Bretton Woods-systemet er dels det internationale handelssamarbejde, der først blev udmøntet i GATT-aftalerne og siden i verdenshandelsorganisationen WTO, og dels det internationale valutasystem, der er bygget op omkring Verdensbanken (IBRD) og Den Internationale Valutafond (IMF).

**7.2**

Den grundlæggende filosofi bag WTO er frihandelstanken, dvs. den opfattelse, at man i overensstemmelse med teorien om de komparative fordele (se afsnit 6.3) vil få den mest effektive udnyttelse af produktionsfaktorerne i alle lande, og dermed den højeste velstand, hvis man lader det internationale handelssamarbejde udvikle sig frit på grundlag af markedsmekanismen.

Men et er teori, noget andet er de økonomiske magtforhold, hvor USA under præsident Donald Trump (2017-2021) ikke længere ville acceptere, at medlemslandene selv kan erklære sig for at høre til et bestemt sted. Der er ingen objektive kriterier for, hvor man befinder sig i det globale økonomiske hierarki på globalt plan. Således har lande som Kina, Brunei, De Forenede Arabiske Emirater, Hongkong, Kuwait, Macao, Mexico, Qatar, Singapore, Sydkorea og Tyrkiet krævet at blive betragtet som udviklingslande for at undgå WTO-reglerne og kan kræve særbehandling. Men det er netop USA's pointe, at hvis de rige lande accepterer de nævnte landes ønsker, vil de skade de udviklingslande, der har hårdt brug for særbehandling.

**7.3**

IMF’s hovedopgave var at yde kortfristede lån til medlemslande med akutte likviditetsproblemer (f.eks. pga. store betalingsbalanceunderskud), mens IBRD’s væsentligste opgave var at fremme den økonomiske vækst gennem lån til infrastrukturprojekter o.l.

**7.4**

Et underskud på betalingsbalancen: Hvis omkostningsniveauet i et land stiger, går det ud over konkurrenceevnen. Med andre ord køber landet mere i udlandet, end det sælger. Da importen betales med udenlandsk valuta, betyder det, at valutaudgifterne bliver større end den valutaindtjening, man har fra eksporten.

Et overskud på betalingsbalancen: Tyskland har via sit store overskud på betalingsbalancen gjort det meget vanskeligt for de andre EU-lande at komme ind på det tyske marked.

Hvis renten i et land er højere end i udlandet, vil der være stor interesse for at flytte kapital til landet, og f.eks. placere pengene i det pågældende lands statsobligationer eller andre værdipapirer.

En forventning om høj inflation i et land i den kommende tid er jo en forventning om, at landets valuta vil tabe i købekraft, og derfor vil man forsøge at sælge det pågældende lands valuta og værdipapirer.

**7.5**

G7-landene var oprindelig de rige vestlige lande, der mødtes en gang om året for at diskutere aktuelle økonomiske og politiske problemer i verden. (Rusland var medlem i en kort periode, men blev udelukket pga. dets annektering af Krim). I juni 2021 blev G 7-landene således enige om en global minimums-selskabsskat på 15 pct. Aftalen har til formål at lukke forskelle i beskatninger, som udnyttes af nogle af verdens største selskaber. Men nu forestår der et stort arbejde med at få andre industrilande med på ideen. Bare inden for EU skal man i gang med Irland (12,5 pct., og Ungarn (9 pct.) (kilder: The Economist 5.-11. June 2021; Jyllands-Posten 6. juni 2021; Børsen 7. og 16. juni 2021).

Siden 1999 er G7-møderne blevet suppleret af G 20-møderne, som repræsenterer verdens 19 største økonomier og EU. Deltagerkredsens sammensætning afspejler de ændringer, der er sket i verdenshandelen i løbet af de seneste årtier. Desuden har det vist sig, at det ikke kun er frihandelsdagsordener, der bliver diskuteret. F.eks. blev det på præsident Donald Trumps (2017-2021) foranledning indført i slutdokumentet fra G 20-mødet i 2017, at hvert enkelt medlemsland har ret til at beskytte sit hjemmemarked med såkaldte ”legitime handelsforsvarsinstrumenter”, altså en klar protektionistisk grundholdning. Denne modsætning mellem frihandel og protektionisme vil givet få forøget betydning ved kommende G20-møder.

**7.6**

Kommissionen, Ministerrådet/Rådet, Parlamentet og Domstolen.

I Lissabontraktatens art.13 TEU nævnes også Det Europæiske Råd, Den Europæiske Centralbank og Revisionsretten.

**7.7**

Figur 7.3 i lærebogen viser en model med stigende integration fra et frihandelsområde til en forbundsstat. I praksis er flere og flere områder blevet inddraget i EU-samarbejdet gennem årene, men ikke alle EU-lande deltager fuldt ud i det udvidede samarbejde. Man taler således om ”Et Europa i flere hastigheder og flere rum”, eller ”Et Europa med kerne i eurozonen og koncentriske cirkler”. Danmark deltager således ikke i eurozonen.

**7.8**

Det oprindelige formål var at skabe en europæisk selvforsyning med landbrugsvarer. Redskaberne var at beskytte europæisk landbrug fra tredjelandes landbrugsproduktion ved f.eks. at skabe fælles markedsordninger for mælk, korn osv. produceret i EU, så at producenterne blev sikret en højere pris end på verdensmarkedet, samtidig med at varer fra tredjelande blev pålagt told.

Målet med selvforsyning blev hurtigt nået, så derfor har den fælles landbrugspolitik i dag primært til formål at yde større tilskud til landmænd, der laver særlige tiltag inden for miljø, natur eller klima o.l.. Det betyder samtidig, at den direkte producentstøtte til de største landbrug reduceres.

Efter tre års forhandlinger er EU´s landbrugsministre blevet enige om en ny landbrugsreform, som netop omfordeler milliarder af EURO i den kommende fem-årige budgetperiode (2023-2027). (se f.eks. Jyllands-Posten, Erhverv Indland, 29. juni 2021).

Omfanget af udgifter:

Beskyttelse og forvaltning af naturressourcerne: 2010 46,5 pct. af EU’s samlede udgifter

2020 37,7 pct. af EU’s samlede udgifter

(Kilder: Statistisk Tiårsoversigt, 2020, p. 165; EUROSTAT).

**7.9**

Det daværende EF vedtog i 1986 at indføre et egentligt fællesmarked, kaldet ’Det Indre Marked’, med virkning fra den 1. januar 1993. Fra denne dato skulle alle resterende handelshindringer fjernes, så al økonomisk aktivitet kunne foregå helt uhindret på tværs af landegrænserne. Mere overordnet kan man sige, at indførelsen af det indre marked har givet de europæiske borgere og virksomheder en række nye friheder.

Der er således tale om fri bevægelighed for varer, tjenesteydelser, personer (arbejdskraft), virksomheder og for kapital.

Formålet med Det Indre Marked var at skabe et hjemmemarked for de europæiske virksomheder, så de bedre kunne klare sig i konkurrencen mod de daværende økonomiske sværvægtere USA og Japan.

**7.10**

En økonomisk union er kendetegnet ved, at deltagerlandene harmoniserer deres økonomiske politik, ikke mindst på det finanspolitiske område. De grundlæggende rammer for medlemslandenes finanspolitik er nedfældet i *Stabilitets- og Vækstpagten* fra 1997, og *Finanspagten* fra 2013.

I en monetær union indfører deltagerne en fælles valuta og overgiver kompetencen til at føre valuta- og pengepolitik til en fælles centralbank, og i EU’s tilfælde er denne kompetence overdraget til Den Europæiske Centralbank, ECB.

Overordnet er formålet med Den Økonomiske og Monetære Union at lette handel og omsætning i EU.

**7.11**

Efter at Storbritannien forlod EU den 31. januar 2020, er der nu 19 euro-lande, mens 8 EU-lande (endnu) ikke har indført euroen (Statistisk Tiårsoversigt 2020, p. 163).

Økonomiske fordele ved at være et euro-land:

En fælles valuta sparer erhvervslivet for vekselomkostninger, og fjerner risikoen for valutakursændringer. Euroen kan med tiden opnå status som international reservevaluta. De små EU-lande, der har indført euroen som valuta, har større indflydelse på den europæiske økonomiske politik via ECB’s ledelsesorganer.

Økonomiske ulemper ved at være et euro-land:

Det enkelte EU-land mister muligheden for at føre en selvstændig valutapolitik, handelspolitik, pengepolitik og finanspolitik. Ved deltagelse i ØMUen får det enkelte EU-land vanskeligere ved selv at bestemme, hvilke samfundsøkonomiske mål der skal arbejdes for (som f.eks. fuld beskæftigelse contra økonomisk vækst).

**7.12**

Figur 1.8 i lærebogen viser opdelingen på henholdsvis ’konjunkturpolitik’ og ’strukturpolitik’. De konjunkturpolitiske midler som finanspolitik, pengepolitik, handelspolitik og valutakurspolitik er styret fra EU, og den stigende liberalisering af økonomien i EU har reduceret mulighederne for at føre indkomstpolitik i det enkelte EU-medlemsland.

I modsætning hertil kan Danmark stadig selv styre de strukturpolitiske midler, der især retter sig mod at bekæmpe ledigheden og forbedre virksomhedernes konkurrenceevne.

**7.13**

**Juni 2016**: 52 pct. af briterne stemmer for at forlade EU.

**Marts 2017**: Storbritannien meddeler formanden for Det Europæiske Råd, at landet forlader EU i medfør af Lissabon-traktatens artikel 50 (TEU).

**Juni 2017**: Formelle forhandlinger indledes.

**November 2018**: Enighed om aftaleudkast, der imidlertid afvises af det britiske parlament, som også nedstemmer flere reviderede aftaler.

**Januar 2020**: Storbritannien træder ud af EU, men følger unionens regler frem til og med 31. december 2020.

**Januar 2021**: En udtrædelsestraktat mellem EU og Storbritannien træder i kraft, hvorefter EU betragter Storbritannien som tredjeland. Det betyder, at eksport- og importregistreringer skal være på plads, før virksomhederne i EU kan handle med Storbritannien. Udtrædelsestraktaten sikrer bl.a. den gensidige anerkendelse af borgernes rettigheder og briternes økonomiske forpligtelser overfor EU. Men traktaten omfatter ikke samhandel og adgang til henholdsvis EU´s indre marked og det britiske marked. Forhandlingerne om det fremtidige handelsforhold handler primært om fiskeri, statsstøtte, og hvordan eventuelle handelstvister skal løses.

Udtrædelsestraktaten skal ses som en minimal aftale, som der skal bygges yderligere aftaler ovenpå.